**Izmaiņas sociālo pakalpojumu saņemšanā un sniegšanā ar 16.12.2022.**

Covid-19 infekcijas izplatības pārvaldības likuma 2.panta pirmā daļa nosaka, ka valsts institūcijas nodrošina darbību un sniedz pakalpojumus atbilstoši normatīvajiem aktiem, ievērojot šajā likumā noteikto kārtību un Ministru kabineta noteiktos epidemioloģiskās drošības pasākumus - Ministru kabineta 2021.gada 28.septembra noteikumi Nr.662 “Epidemioloģiskās drošības pasākumi Covid-19 infekcijas izplatības ierobežošanai” (turpmāk – MK noteikumi Nr.662). Privātpersonas sniedz pakalpojumus, ievērojot normatīvajos aktos noteiktos epidemioloģiskās drošības pasākumus.

MK noteikumu Nr.662 12.punkts cita starpā nosaka, ka pakalpojuma sniedzējs nodrošina darbiniekiem un pakalpojuma saņēmējiem, kā arī citām personām, kas atrodas pakalpojuma sniegšanas vietā, **t.sk. sociālo pakalpojumu saņēmējiem un viņu likumiskajiem pārstāvjiem**, **pieejamu un saprotamu informāciju, to ievietojot arī pakalpojuma sniedzēja tīmekļvietnē, par epidemioloģiskās drošības prasību ieviešanas un izpildes kārtību, t.sk.:**

* brīdinājumu, ka attiecīgajā vietā nedrīkst atrasties personas, kurām noteikta izolācija vai kurām ir elpceļu infekcijas slimības pazīmes;
* citiem epidemioloģiskās drošības pasākumiem, kādi pakalpojuma sniegšanas vietā ir noteikti, t.sk.: brīdinājumu par pienākumu lietot sejas maskas, ja tāds ir noteikts, kā arī norāde par sejas maskas pareizu lietošanu; rekomendāciju par distances ievērošanu, kā arī par citiem distancēšanās nosacījumiem, ja tādi ir noteikti.

2022.gada 13.decembrī ir pieņemti grozījumi MK noteikumos Nr.662 (spēkā ar 2022.gada 16.decembri) [[1]](#footnote-1).

1. **Nosacījumi klientiem sociālo pakalpojumu saņemšanai**

Ar 2022.gada 13.decembra grozījumiem MK noteikumu Nr.662 69.punkts izteikts jaunā redakcijā, nosakot, ka sociālos pakalpojumus, izņemot gadījumu, ja to nesniegšana, pārtraukšana vai izbeigšana rada invaliditātes risku vai apdraudējumu veselībai, dzīvībai vai drošībai, var saņemt persona, kurai ir vakcinācijas vai pārslimošanas sertifikāts vai kurai pēdējo 72 stundu laikā pirms pakalpojuma saņemšanas veikts RNS tests vai antigēna tests un tas ir negatīvs, kā arī ja šai personai nav akūtu elpceļu infekcijas slimības simptomu.

Attiecīgi, **i****zņēmuma gadījumā, ja pakalpojuma nesniegšana, pārtraukšana vai izbeigšana rada invaliditātes risku vai  apdraudējumu veselībai** (t.sk. darbspējas zuduma risku), **dzīvībai vai drošībai, pakalpojumu** *(piemēram, aprūpes mājās pakalpojums, tehnisko palīglīdzekļu pakalpojums, sociālās rehabilitācijas pakalpojumi no vardarbības cietušiem bērniem un pieaugušām personām, sociālās rehabilitācijas pakalpojumi no cilvēku tirdzniecības cietušām personām, psihosociālās rehabilitācijas pakalpojumi paliatīvā aprūpē esošiem bērniem un viņu ģimenes locekļiem, krīzes centru pakalpojumi, patversmes vai naktspatversmes pakalpojumi, asistenta vai pavadoņa pakalpojums u.c**.)* **var saņemt arī persona,** kurai **nav** vakcinācijas vai pārslimošanas sertifikāts vai kurai pēdējo 72 stundu laikā pirms pakalpojuma saņemšanas **nav** veikts RNS tests **vai antigēna tests** (69.punkts).

**Nosacījums par derīga vakcinācijas vai pārslimošanas sertifikāta esību sociālo pakalpojumu saņemšanai nav piemērojams attiecībā uz bērniem līdz 18 gadu vecumam un personām, kas uzrāda Ukrainas izdotu personu apliecinošu dokumentu** (29.punkts).

Attiecīgi, ja Ukrainas civiliedzīvotājam nav derīga vakcinācijas vai pārslimošanas sertifikāta, viņš var uzsākt pakalpojuma saņemšanu arī bez tā, taču vienlaicīgi viņš būtu jāmotivē uzsākt vakcināciju pret Covid-19.

**Ilgstošas sociālās aprūpes un sociālās rehabilitācijas pakalpojuma saņemšanas nosacījums - personai,** kas tiek ievietota ilgstošas sociālās aprūpes un sociālās rehabilitācijas institūcijā (turpmāk – institūcija) vai tajā atgriežas no stacionārās ārstniecības iestādes, **ir vakcinācijas vai pārslimošanas sertifikāts vai sadarbībā ar ģimenes ārstu pēdējo 48 stundu laikā pirms ievietošanas veikts RNS tests vai antigēna tests un tā rezultāts ir negatīvs, izņemot bērnus, kuriem ārkārtējos gadījumos nepieciešams nodrošināt uzturēšanos minētajā institūcijā** (ar 2022.gada 13.decembra grozījumiem MK noteikumos Nr.662 70.1. un 70.2.apakšpunkti izteikti jaunā redakcijā, RNS testu papildinot ar antigēna testu).

1. **Nosacījumi sociālo pakalpojumu sniegšanai**
* **Ilgstošas sociālās aprūpes un sociālās rehabilitācijas pakalpojumi (t.sk. pusceļa mājas pakalpojumi)** tiek sniegti, nodrošinot epidemioloģiskās drošības prasības.

***!*** *Izņēmuma gadījumā, kad no stacionārās ārstniecības iestādes tiek izrakstīts klients, kuram ir diagnosticēts Covid-19, bet kuram atbilstoši ārstējošā ārsta norādītajam vairs nav nepieciešama ārstēšanās stacionārajā ārstniecības iestādē (nav izteiktu simptomu), vadoties pēc līdzšinējās prakses rīcībai izņēmuma gadījumā, institūcijai jānodrošina tā uzņemšana, nodrošinot klienta nošķirtu ievietošanu izolācijas telpā un visus karantīnas pasākumus.*

Vienlaikus ar 2022.gada 13.decembra grozījumiem MK noteikumos Nr.662 70.3.apakšpunkts izteikts jaunā redakcijā, nosakot, ka persona pēc uzņemšanas institūcijā vai pēc atgriešanās no stacionārās ārstniecības iestādes 7 dienas izmitināma atsevišķā telpā vai vienā telpā ar citām personām, kuras uzņemtas institūcijā vai atgriezušās no stacionārās ārstniecības iestādes.

*Tā kā apakšnodaļa, kas noteica pašizolācijas nosacījumus, no MK noteikumiem Nr.662 ar 2022.gada 15.februāra grozījumiem ir svītrota, tad precizēts arī 70.3. apakšpunkts, terminu "pašizolācija" aizstājot ar izmitināšanu atsevišķā telpā. Tāpat, lai neradītu risku, ka klients netiek uzņemts institūcijā vai nevar tajā atgriezties pēc izrakstīšanas no stacionārās ārstniecības iestādes, jo nav atbrīvojusies atsevišķa telpa, noteikts, ka klients var tikt izmitināts vienā telpā ar citiem klientiem, kuri uzņemti institūcijā vai atgriezušies tajā no stacionārās ārstniecības iestādes.*

Institūcijām ir jāveic darbinieku ar augšējo elpceļu infekcijas pazīmēm testēšana ar antigēna testu[[2]](#footnote-2), kā arī jāveic minēto darbinieku uzskaite atbilstoši saņemto un izlietoto testu skaitam, uzskaitē papildus iekļaujot informāciju par antigēna noteikšanai izlietoto testu skaitu, kuros konstatēts pozitīvs rezultāts. Pozitīva antigēna testa gadījumā, darbinieku jāatstādina no darba pienākumu veikšanas un viņam jāuzdod nekavējoties sazināties ar ģimenes ārstu, lai veiktu Covid-19 infekcijas laboratorisko diagnostiku un apzinātu kontaktpersonas, uz kurām jāattiecina pašizolācijas prasības (70.6.apakšpunkts).

Institūcijas par valsts budžeta līdzekļiem var organizēt klientu (t.sk. klientu ar vakcinācijas vai pārslimošanas sertifikātu) testēšanu ar Covid-19 skrīninga testu[[3]](#footnote-3). Institūciju darbiniekiem ir tiesības pieprasīt un apstrādāt no klientiem iegūto informāciju par atbilstību pilnībā vakcinētas vai balstvakcinētas vai pārslimojušas personas statusam (t.sk. sertifikāta derīguma termiņu, ja personai ir pārslimošanas sertifikāts), kā arī Covid-19 testa rezultātus. Klients uzrāda attiecīgo sadarbspējīgo sertifikātu vai testa rezultātu pēc pakalpojuma sniedzēja norīkotas personas vai kontroles institūciju pieprasījuma (70.7.apakšpunkts).

Atbilstoši MK noteikumu Nr.662 70.8.apakšpunktam **sejas maskas iekštelpās lieto:**

1)apmeklētāji;

2) institūcijas darbinieki, nonākot kontaktā ar apmeklētājiem;

3) institūcijas klienti:

* tikšanās laikā ar apmeklētājiem;
* pasākumos, kas tiek organizēti institūcijā;
* ārpus institūcijas telpām, apmeklējot pasākumus vai saņemot pakalpojumus, t.sk. tirdzniecības pakalpojumus.

Savukārt atbilstoši 70.9.apakšpunktam, **institūcijas vadītājs**, **ņemot vērā epidemioloģiskās drošības riskus institūcijā, var noteikt masku lietošanas prasības darbiniekiem.**

* **Sociālās rehabilitācijas pakalpojumi ar izmitināšanu** tiek sniegti, ievērojot nosacījumu par dezinfekcijas līdzekļu (DL) lietošanu, telpu vēdināšanu, kā arī iespēju robežās distances ievērošanu. Pakalpojuma sniedzējs, vadoties no epidemioloģiskās drošības riskiem, var noteikt prasību IAL obligātai lietošanai telpās.

***!*** *Gadījumā, ja šajā periodā kādai personai tomēr izpaužas Covid-19 simptomi, ir jānodrošina visi karantīnas pasākumi.*

* **Individuāli vai personu grupai sniedzamie sociālie pakalpojumi un tiem pielīdzinātie pakalpojumi** (dienas centra, dienas aprūpes centra, psihosociālās rehabilitācijas, aprūpes mājās un citi sociālās aprūpes un sociālās rehabilitācijas pakalpojumi, sociālā dienesta, bāriņtiesas, ārpusģimenes aprūpes atbalsta centru pakalpojumi, asistenta un pavadoņa pakalpojumi)tiek sniegti:
* attālināti;
* klātienē, ievērojot epidemioloģiskās drošības prasības, tai skaitā nodrošinot DL lietošanu, telpu vēdināšanu ik pēc 2 stundām un iespēju robežās arī distancēšanos. Pakalpojuma sniedzējs, vadoties no epidemioloģiskās drošības riskiem, var noteikt prasību IAL obligātai lietošanai telpās.
1. ###  MK 2022.gada 13.decembra noteikumi Nr.775 “Grozījumi Ministru kabineta 2021. gada 28. septembra noteikumos Nr. 662 "[Epidemioloģiskās drošības pasākumi Covid-19 infekcijas izplatības ierobežošanai](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai)"”.

 [↑](#footnote-ref-1)
2. ###  Darbinieku testēšana ar antigēna testu ir jāveic kopš 2021.gada 23.novembra (atbilstoši 2021.gada 16.novembra grozījumiem MK noteikumos Nr.662 (MK noteikumi Nr.761)).

 [↑](#footnote-ref-2)
3. ###  Klientu testēšana ar Covid-19 skrīninga testu ir jāveic kopš 2022.gada 8.janvāra (atbilstoši 2022.gada 6.janvāra grozījumiem MK noteikumos Nr.662 (MK noteikumi Nr.1)).

 [↑](#footnote-ref-3)